Cum ad mensam potentis regis velut mendicantes essemus et Illius gloria quia peccavimus indigeamus, necessitatibus pauperum propter Ipsum egentium subvenire debemus. Igitur ego He(nricus), Dei gratia Æduensis episcopus, compatiens paupertati monachorum ecclesiæ Paredi, precibus Girardi filii nostri dilectissimi, ejusdem loci prioris, medietatem ecclesiæ de Reniaco præfatæ ecclesiæ monachis, excepto episcopali jure, concessimus, et alteram partem, quam prius in pace possidebant, auctoritate qua fungimur confirmavimus. Prior tamen Paredi, cum sacerdotem in ea posuerit, ad curam animarum recipiendam ipsum Æduensi (episcopo debet præsentare ut confirmet). Actum est anno Mº.Cº.LI. ab Incarnatione Domini, luna VII, Eugenio residente in cathedra Sancti Petri, Ludovico rege Francorum, Odone duce Burgundiæ. Hujus donationis testes sunt: Otbertus abbas Sanctæ Margaritæ, Johannes prior Sancti Simphoriani, Gauterius Eduensis archidiaconus, Bertrannus cantor, magister Otbertus, Gauterius archipresbiter Eduensis, magister Audebertus, Stephanus archipresbiter Sancti Johannis, Bernardus de Digonz, Petrus de Frigido Puteo, Petrus de Vitriaco, Guido de Curia et Aimardus filius ejus, Bernardus Marescaldus, Petrus Pochet, Petrus cocus, Galterius famulus, Holdricus, Petrus de Vitre, Hugo de Sancto Laurentio.